TFG มั่นใจปีนี้ผลงานนิวไฮเป้ารายได้โต 10% พร้อมอัดงบลงทุน 3 พันลบ.สร้างรง.อาหารสัตว์
TFG มั่นใจปีนี้ผลงานนิวไฮเป้ารายได้โต 10% พร้อมอัดงบลงทุน 3 พันลบ.สร้างรง.อาหารสัตว์
TFG มั่นใจปีนี้ผลงานนิวไฮเป้ารายได้โต 10% พร้อมอัดงบลงทุน 3 พันลบ.สร้างรง.อาหารสัตว์
26 ก.พ. 2563

นายวินัย เตียวสมบูรณ์กิจ ประธานเจ้าหน้าที่บริหาร บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า บริษัทตั้งเป้ารายได้ปี 63 เติบโต 10 % สร้างสถิติสูงสุดใหม่ โดยได้รับอานิสงส์จากความต้องการของผู้บริโภคไก่และสุกร รวมถึงราคาที่ปรับตัวสูงขึ้น จากซัพพลายที่น้อยลง และยังได้แรงสนับสนุนจากโรคระบาด ASF ในสุกรที่ประเทศจีน จะช่วยส่งผลให้บริษัทฯมีโอกาสส่งออกไก่ดิบไปยังประเทศจีนมากขึ้น โดยคาดว่าปริมาณส่งออกจีนเพิ่มเป็น 12,000 ตัน/ปี จากปัจจุบันอยู่ที่ประมาณ 5,000 ตัน/ปี
ส่วนธุรกิจอาหารสัตว์และอื่น ๆ นั้น บริษัทมีแผนจะจำหน่ายอาหารสัตว์ไปยังบริษัทนอกเครือ TFG มากขึ้น จากปัจจุบันที่มีการผลิตใช้เองราว 70% และจำหน่ายให้กับบริษัทฯนอกเครือ 30% โดยปีหน้าตั้งเป้าธุรกิจดังกล่าวจะเติบโตราว 10%
ขณะที่ บริษัทฯตั้งงบลงทุนในปี 63 ไว้ที่ 2.5-3.0 พันล้านบาท เพื่อก่อสร้างโรงงานอาหารสัตว์ (Feed) ที่ อ.กบินทร์บุรี จ.ปราจีนบุรี, โรงชำแหละสุกร หรือโรงแปรรูปสุกร และขยายฟาร์มสุกร
ทั้งนี้ คาดว่าสัดส่วนรายได้ของ TFG ในปีนี้จะมาจากธุรกิจไก่ 50%, ธุรกิจสุกร 30% และอีก 20% เป็นธุรกิจอาหารสัตว์และอื่นๆ โดยเป็นการส่งออกประมาณ 30% และการขายในประเทศ 70% โดยบริษัทตั้งเป้าส่งออกไก่ดิบเพิ่มเป็น 60,000 ตันในปี 63 จากปีที่ผ่านมาอยู่ที่ 50,000 ตัน และไก่ปรุงสุกเพิ่มเป็น 12,000 ตัน จากปีที่ผ่านมาอยู่ที่ 5,000 ตัน
สำหรับผลการดำเนินงานของบริษัทในปี 62 มีกำไรสุทธิ 1,440.00 ล้านบาท เพิ่มขึ้น 794.53 ล้านบาท หรือ 123.10% เทียบกับปี 61 มีกำไรสุทธิ 645.46 ล้านบาท โดยได้รับปัจจัยหนุนจากยอดขายที่เพิ่มขึ้นในส่วนของสุกร และราคาขายที่ปรับตัวสูงขึ้นของไก่และสุกร ตามความต้องการของผู้บริโภคทั้งในและต่างประเทศที่เพิ่มขึ้นอย่างต่อเนื่อง โดยในปี 62 มีรายได้รวม 29,105.51 ล้านบาท เพิ่มขึ้น 748.30 ล้านบาท หรือ 2.64% เทียบปี 61 มีรายได้รวม 28,357.21 ล้านบาท
อนึ่งในปี 62 มีรายได้จากธุรกิจไก่ 16,443.34 ล้านบาท ธุรกิจสุกร 7,942.38 ล้านบาท และธุรกิจอาหารสัตว์ 4,334.84 ล้านบาท รวมถึงรายได้อื่น ๆ 384.95 ล้านบาท
 
 
 
 